नडाल की राह में रोड़ा बन रही है बीमारी  
दुनिया के नंबर एक खिलाड़ी का मानना है कि यदि उन्हें ऑस्ट्रेलियाई ओपन के रूप में लगातार चौथा ग्रैंडस्लैम जीतना है, तो उन्हें जल्द स्वस्थ होना होगा।
विश्व के नंबर एक खिलाड़ी राफेल नडाल बीमारी से अब भी पूरी तरह नहीं उबर पाए हैं और दुनिया के इस नंबर एक खिलाड़ी का मानना है कि यदि उन्हें ऑस्ट्रेलियाई ओपन के रूप में लगातार चौथा ग्रैंडस्लैम खिताब जीतना है, तो उन्हें जल्द से जल्द पूरी तरह स्वस्थ होना होगा।  ऑस्ट्रेलिया के युवा खिलाड़ी बर्नार्ड टोमिच के खिलाफ शनिवार को नडाल को ढाई घंटे तक चले मैच में काफी पसीना बहाना पड़ा था। नडाल ने टोमिच के खिलाफ खेलते हुए दो बार अपनी शर्ट बदली।  उन्होंने खुलासा किया कि उन्हें ऑस्ट्रेलिया आते समय वायरस संबंधी बीमारी ने जकड़ लिया था और वह अब भी उससे पूरी तरह नहीं उबर पाए हैं।  उन्होंने कहा, दोहा में मुझे परेशानी हुई थी। मैं अच्छा महसूस नहीं कर रहा था। मुझे बुखार था। ऐसा लग रहा है कि मैं अब भी उससे पूरी तरह नहीं उबरा हूं। मुझे बहुत अधिक पसीना आ रहा है और मैं अधिक थकान महसूस कर रहा हूं। नडाल ने स्वीकार किया कि टोमिच के खिलाफ वह अच्छा नहीं खेल नहीं दिखा पाए।  उन्होंने कहा, मैं अच्छा नहीं खेला। मेरा मूवमेंट अच्छा नहीं था तथा कोर्ट पर पोजीशन भी अच्छी नहीं थी। सकारात्मक पहलू यह रहा कि मेरा रवैया हमेशा सही रहा। लेकिन यदि मुझे अगला मैच जीतना है, तो वास्तव में कुछ चीजों में बदलाव करना होगा। नडाल का अगला मुकाबला 15वीं वरीय क्रोएशियाई मारिन सिलिच से होगा।